Akcijski načrt za solidarnostne pasove med EU in Ukrajino za lažji izvoz kmetijskih proizvodov Ukrajine in lažjo dvostransko trgovino Ukrajine z EU

1.Uvod

Ukrajinsko gospodarstvo je močno prizadela ruska vojna agresija. Zlasti izvoz je drastično omejen, ker ruska mornarica blokira ukrajinska črnomorska pristanišča, saj so pred vojno prek njih izvozili 90 % vsega izvoženega žita in oljnic.

Neizzvana in neupravičena ruska invazija že močno vpliva na svetovne živilske trge in bo še dodatno ogrozila svetovno prehransko varnost. Brez hitrega ukrepanja bodo svetovne zaloge žita prizadete tudi naslednje leto. V običajnih okoliščinah je bilo izvoženih 75 % ukrajinske proizvodnje žita, s čimer je bilo ustvarjenih približno 20 % nacionalnih letnih prihodkov od izvoza. Po približno tretjina izvoza je namenjena Evropi, Kitajski in Afriki.

EU je zavezana podpori ukrajinskemu gospodarstvu in gospodarskemu okrevanju ter prispevanju k stabilizaciji svetovnih živilskih trgov in izboljšanju svetovne prehranske varnosti. Zato je skupni izziv Ukrajini omogočiti želeni izvoz blaga, še naprej podpirati lokalno proizvodnjo in zagotoviti, da se močno izboljša povezljivost z Evropo v smislu izvoza in uvoza. Komisija je ob upoštevanju tega cilja v skladu s pridružitvenim sporazumom med EU in Ukrajino nedavno predlagala začasno opustitev vseh neporavnanih carin na uvoz iz Ukrajine in začasno ukinitev vseh ukrepov trgovinske zaščite za ukrajinsko jeklo .

Zlasti v zvezi s svetovno prehransko varnostjo je nujno in pomembno, da se Ukrajini omogoči izvoz kmetijskih proizvodov, ki so zdaj uskladiščeni v državi, na svetovne trge. Ukrajini moramo pomagati zagotoviti, da bodo prihodnje letine lahko varno uskladiščene in da se lahko posejejo novi posevki.

Da bi kmetijski proizvodi prišli do EU in svetovnih trgov ter da bi se Ukrajini omogočil uvoz najnujnejšega blaga (kot so humanitarna pomoč, hrana, živalska krma, gnojila, gorivo), je nujno treba vzpostaviti alternativne logistične poti in uporabiti vse načine prevoza, ki povezujejo EU z Ukrajino, dokler se Ukrajini ponovno ne omogoči dostop do črnomorskih poti. V ta namen je treba povečati obseg in razviti ustrezne storitve v tovornem prometu vzdolž teh logističnih poti, ki povezujejo Ukrajino z morskimi pristanišči v EU, od koder bi lahko blago pošiljali dlje ali ga tam morebiti tudi skladiščili. To je ključnega pomena za kmete v Ukrajini, pa tudi za potrošnike v EU in zunaj nje.

V tem sporočilu so opredeljena ključna ozka grla, o katerih so poročali države članice EU, ukrajinske oblasti ter deležniki v EU in Ukrajini. Evropska komisija v okviru solidarnosti EU z Ukrajino zdaj predlaga akcijski načrt s kratkoročnimi, srednjeročnimi in dolgoročnimi ukrepi za obravnavo teh ozkih grl. Komisija bo sodelovala z državami članicami, ukrajinskimi organi, prevozniki, dobavitelji opreme in vsemi drugimi deležniki na obeh straneh, da bi vzpostavila alternativne in optimizirane logistične poti, t. i. nove solidarnostne pasove med EU in Ukrajino. Ti pasovi bodo olajšali zlasti pošiljanje kmetijskih proizvodov iz Ukrajine, pa tudi našo dvostransko blagovno menjavo ter dostop Ukrajine do mednarodnih trgov in svetovnih dobavnih verig, kar bo zagotovilo, da bodo prepotrebna žita dosegla svetovni trg.

2.Ozka grla

Zdaj na ukrajinski strani meje s sosednjimi državami članicami na carinjenje čaka na tisoče vagonov. Še več žita, pripravljenega na izvoz, je še vedno skladiščenega v silosih. Sedanja povprečna čakalna doba za vagone je 16 dni, na nekaterih mejnih prehodih med EU in Ukrajino pa do 30 dni. Na zadevnih mejah so predolge tudi čakalne dobe za tovornjake. Zaradi teh logističnih ovir so morale ukrajinske oblasti uvesti omejitve izvoza v določene smeri.

Komisija je v tesnem sodelovanju z državami članicami EU, ukrajinskimi javnimi organi in predstavniki prometnega in kmetijskega sektorja opredelila več ozkih grl, ki bi lahko ovirala prepotrebno preusmeritev ukrajinskega izvoza in uvoza, in sicer:

-Ukrajina uporablja tirno širino 1 520 mm (širokotirno), medtem ko standardna tirna širina EU (tirna širina UIC) znaša 1 435 mm. To pomeni, da ukrajinskih vagonov ni mogoče uporabiti v večini držav članic EU in da je treba blago pretovoriti iz vagonov, ki vozijo po širokih tirih, v vagone s standardno tirno širino EU. Tako pretovarjanje mora potekati v logističnih centrih blizu mejnih prehodov na obeh straneh meje, pri čemer se bodisi zamenjajo podstavni vozički vagonov bodisi se blago iz vagonov z večjo tirno širino pretovori v vagone s standardno tirno širino EU.

-Sedanje zmogljivosti pretovarjanja so v veliki meri nezadostne in niso primerne za upravljanje večjih količin tovora. Poleg tega je pretovarjanje zamudno in zahteva posebne stroje, ki jih na točkah pretovarjanja morda ni dovolj ali niso dovolj zmogljivi za nenadno povečanje povpraševanja.

-Čeprav Rusija blokira ukrajinska morska pristanišča, lahko nekatera morska plovila priplujejo tudi do ukrajinskih pristanišč na celinskih plovnih poteh na Donavi. Vendar lahko zdaj pokrijejo le razmeroma majhen delež skupnih izvoznih potreb, pri delovanju pa so izpostavljena povečanim tveganjem plovbe na severnih območjih Črnega morja. Ranljiv je tudi dostop od Odese po cesti in železnici.

-Povezljivost z uporabo tovornjakov je otežena zaradi pomanjkanja razpoložljivih vozil, nekaterih omejitev v okviru, ki ureja prometne pravice, drugih pravil, ki ovirajo čezmejno gibanje vozil, administrativnih težav pri izdaji in veljavnosti dokumentov ter pomanjkanja voznikov tovornjakov v Ukrajini in EU. Čakalne dobe za tovornjake na mejah pogosto presegajo 12 ur.

-Povratne informacije deležnikov kažejo, da še vedno obstajajo nepotrebne in drage zamude pri pošiljkah zaradi mejnih kontrol (fitosanitarni in veterinarski nadzor ter carinjenje).

3.Akcijski načrt za solidarnostne pasove med EU in Ukrajino

Čeprav Evropska komisija ne more nadomestiti poslovnih dogovorov med prevozniki iz EU in ukrajinskimi prodajalci žita, lahko pomaga olajšati usklajevanje med deležniki in ustreznimi organi. S kratkoročni ukrepi se mora sprostiti obstoječi logistični potencial, dodatni srednje- in dolgoročni ukrepi pa bi morali omogočiti povojno trgovanje Ukrajine in podpreti obnovo države.